CELEX: 32012D0769
Language: bg
Date: 2012-12-04 00:00:00
Title: 2012/769/ЕС: Решение за изпълнение на Съвета от 4 декември 2012 година за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност

12.12.2012   
            
            
               BG
            
            
               Официален вестник на Европейския съюз
            
            
               L 338/27
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 4 декември 2012 година
   за изменение на Решение 2009/790/ЕО за даване на разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност
   (2012/769/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз, и по-специално член 291, параграф 2 от него,
   като взе предвид Директива 2006/112/ЕО на Съвета от 28 ноември 2006 г. относно общата система на данъка върху добавената стойност (1), и по-специално член 395, параграф 1 от нея,
   като взе предвид предложението на Европейската комисия,
   като има предвид, че:
   
               (1)
            
            
               С писмо, заведено в генералния секретариат на Комисията на 12 април 2012 г., Полша поиска разрешение за удължаване срока на прилагане на мярка за дерогация от член 287, точка 14 от Директива 2006/112/ЕО с цел да продължи да освобождава от данък върху добавената стойност (ДДС) данъчнозадължените лица, чийто годишен оборот не е по-висок от равностойността на 30 000 EUR в национална валута по обменния курс в деня на присъединяването на Полша към Съюза. Благодарение на тази мярка тези данъчнозадължени лица ще продължат да се ползват от освобождаване от някои или всички свързани с ДДС задължения, посочени в дял XI, глави 2 — 6 от Директива 2006/112/ЕО.
            
         
               (2)
            
            
               В съответствие с член 395, параграф 2, втора алинея от Директива 2006/112/ЕО с писма от 17 и 18 юли 2012 г. Комисията информира другите държави членки за отправеното от Полша искане. С писмо от 19 юли 2012 г. Комисията съобщи на Полша, че разполага с пълната информация, необходима за разглеждане на искането.
            
         
               (3)
            
            
               Съгласно член 287, точка 14 от Директива 2006/112/ЕО Полша може да освободи от ДДС данъчнозадължените лица, чийто годишен оборот не е по-висок от равностойността на 10 000 EUR в национална валута по обменния курс в деня на присъединяването ѝ към Съюза.
            
         
               (4)
            
            
               С Решение 2009/790/ЕО на Съвета от 20 октомври 2009 г. за даване разрешение на Република Полша да приложи мярка за дерогация от член 287 от Директива 2006/112/ЕО относно общата система на данъка върху добавената стойност (2) на Полша беше разрешено до 31 декември 2012 г. и като мярка за дерогация да освободи от ДДС данъчнозадължените лица, чийто годишен оборот не е по-висок от равностойността на 30 000 EUR в национална валута по обменния курс в деня на присъединяването ѝ към Съюза. Тъй като този по-висок праг доведе до намалени задължения, свързани с ДДС, на най-малките предприятия, но все пак позволява на последните да изберат да прилагат общия режим за ДДС в съответствие с член 290 от Директива 2006/112/ЕО, на Полша следва да бъде разрешено да прилага мярката за още един ограничен срок.
            
         
               (5)
            
            
               В предложението си от 29 октомври 2004 г. за директива на Съвета за изменение на Директива 77/388/ЕИО, понастоящем Директива 2006/112/ЕО, с оглед опростяване на свързаните с данъка върху добавената стойност задължения Комисията включи разпоредби, имащи за цел на държавите членки да се разреши да определят тавана за годишния оборот за режима на освобождаване от ДДС на стойност до 100 000 EUR или равностойността в национална валута, с възможност за ежегодно актуализиране на посочения размер. Искането на Полша за удължаване е в съответствие с това предложение.
            
         
               (6)
            
            
               Съгласно информацията, предоставена от Полша, мярката е довела до очаквано намаление на общата сума на приходи за бюджета от ДДС от около 0,14 %.
            
         
               (7)
            
            
               Мярката за дерогация няма да има неблагоприятно въздействие върху собствените ресурси на Съюза, формирани от ДДС.
            
         
               (8)
            
            
               Поради това Решение 2009/790/ЕО следва да бъде съответно изменено,
            
         ПРИЕ НАСТОЯЩОТО РЕШЕНИЕ:
   Член 1
   В член 2 от Решение 2009/790/ЕО датата „31 декември 2012 г.“ се заменя с датата „31 декември 2015 г.“
   Член 2
   Настоящото решение поражда действие в деня на нотифицирането му.
   Член 3
   Адресат на настоящото решение е Република Полша.
   
      Съставено в Брюксел на 4 декември 2012 година.
      
         
            За Съвета
         
         
            Председател
         
         V. SHIARLY
      
   
   
      (1)  ОВ L 347, 11.12.2006 г., стр. 1.
   
      (2)  ОВ L 283, 30.10.2009 г., стр. 53.